**Eesti Energia** (שם בינלאומי: **Enefit**) היא חברת אנרגיה בבעלות ממשלת אסטוניה. זוהי החברה הגדולה ביותר בעולם הפועלת בתחום הפקת אנרגיה מפצלי שמן תוך כרייה, ואחת מיצרניות האנרגיות המתחדשות הגדולות בצפון אירופה, והגדולה ביותר במדינות הבלטיות. נכון לשנת 2019 היא פועלת באסטוניה, לטביה, ליטא, פינלנד, ירדן ובמדינת יוטה שבארצות הברית. באסטוניה החברה פועלת בשם **Eesti Energia**, ומשתמשת בשם המותג **Enefit** לפעילות בינלאומית. חומרי הגלם העיקריים של החברה לייצור אנרגיה הם פצלי שמן, המופקים ממכרות הממוקמים במזרח אסטוניה. לקבוצת אנפיט שלושה תחומי פעולה עיקריים: כריית פצלי שמן, הפקת אנרגיה מפצלי שמן והפקת אנרגיה ממקורות מתחדשים.

היסטוריה
--------

Eesti Energia נוסדה בשנת 1939. בשנים 1998–1999 הופרדו והופרטו שתי חברות ההפצה של החברה: *Läänemaa Eletrivõrk* ו-*Narva Elektrivõrk*.

בשנת 2006 החלה Eesti Energia למכור חשמל בלטביה ושנה לאחר מכן בליטא. החברה החלה את פעילותה הבינלאומית בכריית פצלי שמן בשנת 2006. באותה שנה נוסדה חברת הבת שלה, Oil Shale Energy of Jordan עבור פרויקט כרייה של פצלי שמן בירדן. במארס 2011 רכשה החברה את כל מניותיה של חברה לכריית פצלי שמן ביוטה.

בשנת 2018 רכשה אנפיט את כל מניותיה של Nelja Energia, אחת היצרניות הגדולות של אנרגיה ממקורות מתחדשים במדינות הבלטיות.

פעילות החברה
------------

אנפיט מייצרת ומוכרת חשמל, חום ודלק. החברה עוסקת בכריית פצלי שמן באמצעות חברת הבת שלה Enefit Kaevandused בשיטת כרייה פתוחה ובכרייה תת-קרקעית ומספקת כ-95% מאנרגיית החשמל הנצרכת באסטוניה.

### פעילויות בינלאומיות

חברת הבת של החברה בירדן מקימה מפעל להפקת נפט מפצלי שמן בהיקף של 36,000 חביות ליום.
חברת בת נוספת בירדן, Attarat Power Company, מקימה תחנת כוח באטרט אום גודראן, והיא צפויה להתחיל לפעול בשנת 2020.

חברת הבת Enefit American Oil מחזיקה או מחכירה ביוטה, ארצות הברית, ביותר מ-120 קילומטרים רבועים של עתודות פצלי שמן באגן הניקוז של הנהר גרין. החברה מתכננת לבנות שם מפעל לפצלי שמן שיפיק 57,000 חביות ליום.

הפקת חשמל ממקורות מתחדשים
-------------------------

בשנת 2019 החלה אנפיט לייצר נפט מצמיגים ישנים גרוסים. תכולת האנרגיה של צמיגים גרוסים כ-35 מגה-ג'ול לקילוגרם והיא גבוהה פי שלושה מזו של פצלי שמן. החברה ערכה ניסיונות שבהם ערבבו צמיגים גרוסים עם פצלי שמן בתהליך הפירוליזה, עם תכולת צמיגים גרוסים של 4 עד 8 אחוז.

אנפיט מחזיקה בתחנות כוח המייצרות חשמל בהיקף של כ-12 טרהוואט בשנה. היא אחת מיצרניות האנרגיות המתחדשות הגדולות בצפון אירופה, והגדולה ביותר במדינות הבלטיות. אנפיט מייצרת אנרגיה מרוח, שמש, פסולת וביומסה. לדוגמה, בפברואר 2019 ייצרה החברה באמצעות אנרגיית רוח 124 ג'יגהוואט.

חברת הבת של החברה, Enefit Green, מייצרת חום וחשמל מפסולת עירונית מעורבת, אשר מעובדת לאנרגיה בתחנת הכוח הסמוכה לטאלין. תחנת הכוח נבנתה בשנת 2013 והיא יכולה לשרוף כ-250,000 טון פסולת עירונית מעורבת בשנה. תפוקת החשמל השנתית היא כ-134 ג'יגהוואט. את החום המופק מתהליך השריפה מעבירה החברה לבתי מגורים בטאלין ובערים שסביבה.

Enefit Green משתמשת בביומסה לייצור חשמל וחום בשתי תחנות כוח בלטביה. הביומסה מורכבת מפיסות עץ באיכות נמוכה שאינן מתאימות לתעשיות העץ והנייר.

קישורים חיצוניים
----------------

ויקישיתוף מדיה וקבצים בנושא **Eesti Energia** בוויקישיתוף
* אתר האינטרנט הרשמי של Eesti Energia
* Eesti Energia, ברשת החברתית פייסבוק

* Eesti Energia, ברשת החברתית אינסטגרם

* Eesti Energia, ברשת החברתית LinkedIn

הערות שוליים
------------

1. ↑  Suleiman Al-Khalidi, Jordan moves ahead with $2.1 bln oil shale power plant, reuters.com, ‏16 במרץ 2017
2. 1 2  Leading renewable energy producer Nelja Energia sold to Enefit Green, *superia.ee*, ‏29 במאי 2018 (ארכיון)
3. ↑  
*Promoting Trade in Services Experience of the Baltic States: Experience of the Baltic States*. OECD. 2004. p. 99. ISBN 9789264106161.
4. ↑  
Liive, Sandor (2007). "Oil Shale Energetics in Estonia" (PDF). *Oil Shale. A Scientific-Technical Journal*. Estonian Academy Publishers. **24** (1): 1–4. ISSN 0208-189X. נבדק ב-2008-10-25.
5. ↑  
"Eesti Energia will start developing US oil shale industry" (Press release). Eesti Energia. 2011-03-09. אורכב מ-המקור ב-2016-12-22. נבדק ב-2011-03-09.
6. ↑  
Hõbemägi, Toomas (2011-03-16). "U.S. authorities approve Eesti Energia's plan to buy OSEC". Baltic Business News. נבדק ב-2011-03-16.
7. ↑  
Tammik, Ott (2011-03-16). "US Government Clears Eesti Energia for Acquisition". ERR. נבדק ב-2011-03-16.
8. ↑  
Luck, Taylor (2008-08-07). "Jordan set to tap oil shale potential". *The Jordan Times*. אורכב מ-המקור ב-2011-09-27. נבדק ב-2008-10-25.
9. ↑  Suleiman Al-Khalidi, Jordan moves ahead with $2.1 bln oil shale power plant, reuters.com, ‏16 במרץ 2017
10. ↑  
Diel, Scott (2011-05-09). "A Company Bigger than the Nation Itself". *ERR*. נבדק ב-2013-01-05.
11. ↑  Estonian parlt's environmental committee backs use of old tires in production of oil, baltictimes.com, ‏29 בינואר 2019

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0004 0396 8287
* VIAF: 4284149489099393810000
* WorldCat: lccn-no2019057405

 |